Afspraakmoorde: Cecilia word verder gekruisondervra | Netwerk24
Deur Jana Marx 28 November 2018 08:52
Cecilia Steyn (37), blykbaar ’n selferkende heks, weerwolf en vampier, sal Woensdag verder deur die staat kruisondervra word.
Dié vermeende meesterbrein staan saam met Zak Valentine (34) en Marcel Steyn (21) tereg op 11 moorde en ’n rits klagte wat daarmee verband hou, soos die bedryf van ’n onderneming wat gemoor het om geld te bekom. Cecilia het Dinsdag betrokkenheid by al die moorde en gepaardgaande misdrywe ontken en ook ontken dat sy ooit by satanisme betrokke was, buiten dat sy haar op skool by die goths geskaar het.
Sy het verder getuig dat sy behandeling vir dissosiatiewe identiteitsversteuring (DID) ontvang het. Cecilia het volgehou dat daar nooit ’n onderneming of bediening met die naam Electus per Deus bestaan het nie, selfs nadat adv. Amanda Nel, wat namens Valentine optree, Marinda Steyn (52) se pleitooreenkoms aan haar voorgehou het.
In dié pleit erken Marinda dat sy die bestuurder van sodanige onderneming was. Marinda is in Mei 11 lewenslange vonnisse (wat saamlopend uitgedien word) plus nóg 115 jaar vir haar aandeel in die Krugersdorp-moordsaak opgelê. Sy gaan na verwagting ook vandeesweek vir Cecilia getuig.
Die staat voer aan die moorde het begin nadat Cecilia en Ria Grunewald, leier van die Christelike bediening Overcomers through Christ, se vriendskap versuur het. Cecilia het volgens vorige getuies by dié bediening aangesluit omdat sy glo uit die greep van satanisme wou loskom.
Cecilia het Maandag telkens vingers na Grunewald gewys en ontken dat Grunewald haar jare aaneen oor Cecilia ontferm het.
Meer oor: Marcel Steyn | Zak Valentine | Cecilia Steyn | Afspraak-Moorde
Krugersdorp-moorde: Cecilia sê sy het ‘4 doktorsgrade’